Document ID: 32002D0784

Απόφαση της Επιτροπής
της 24ης Απριλίου 2002
σχετικά με κρατική ενίσχυση που χορήγησε η Ομοσπονδιακή Δημοκρατία της Γερμανίας σε επιχειρήσεις στο βιομηχανικό πάρκο Wörth
[κοινοποιηθείσα υπό τον αριθμό Ε(2002) 1482]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/784/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
Αφού κάλεσε τους ενδιαφερόμενους να υποβάλλουν τις παρατηρήσεις τους σύμφωνα με τις προαναφερθείσες διατάξεις(1) και αφού έλαβε υπόψη της τις εν λόγω παρατηρήσεις,
Εκτιμώντας τα ακόλουθα:
I. ΔΙΑΔΙΚΑΣΙΑ
(1) Με επιστολή της 28ης Σεπτεμβρίου 2000, η Γενική Διεύθυνση Ανταγωνισμού ζήτησε πληροφορίες σχετικά με το συγκεκριμένο μέτρο ενίσχυσης, οι οποίες διαβιβάστηκαν στις 8 Νοεμβρίου 2000. Με επιστολή της 10ης Ιανουαρίου 2001, η Επιτροπή ζήτησε συμπληρωματικές πληροφορίες, οι οποίες διαβιβάστηκαν στις 30 Ιανουαρίου 2001.
(2) Στις 25 Ιουλίου 2001, η Επιτροπή αποφάσισε να κινήσει την επίσημη διαδικασία έρευνας. Η Γερμανία, με επιστολές της 16ης και της 29ης Αυγούστου 2001, διατύπωσε τις παρατηρήσεις της σχετικά με την κίνηση της διαδικασίας. Με επιστολή της 25ης Οκτωβρίου 2001 η Επιτροπή ζήτησε συμπληρωματικές πληροφορίες, οι οποίες διαβιβάστηκαν στις 19 Νοεμβρίου 2001.
Στο πλαίσιο της διαδικασίας η Επιτροπή έλαβε παρατηρήσεις από το Ηνωμένο Βασίλειο στις 5 Νοεμβρίου 2001 καθώς και στις 19 Δεκεμβρίου 2001, οι οποίες κοινοποιήθηκαν στη συνέχεια στις αρμόδιες υπηρεσίες της Γερμανίας. Οι γερμανικές αρχές έλαβαν σχετικά θέση στις 23 και στις 28 Νοεμβρίου 2001. Με επιστολές της 20ής Νοεμβρίου 2001 και της 16ης Ιανουαρίου 2002 η Επιτροπή ζήτησε από το Ηνωμένο Βασίλειο να διασαφηνίσει ορισμένα θέματα. Το Ηνωμένο Βασίλειο απάντησε σχετικά με επιστολές της 19ης Δεκεμβρίου 2001 και της 11ης Φεβρουαρίου 2002.
II. ΠΕΡΙΓΡΑΦΗ ΤΩΝ ΔΙΚΑΙΟΥΧΩΝ ΕΠΙΧΕΙΡΗΣΕΩΝ ΚΑΙ ΤΟΥ ΕΙΚΑΖΟΜΕΝΟΥ ΜΕΤΡΟΥ ΕΝΙΣΧΥΣΗΣ
(3) Η διοικητική περιφέρεια Germersheim και η εταιρεία Strukturentwicklungsgesellschaft für das Gebiet des Landkreises Germersheim mbH ίδρυσαν από κοινού την εταιρεία Ιndustriepark Wörth GmbH (IPW). Σκοπός της εταιρείας είναι να αναπτύξει ένα νέο βιομηχανικό πάρκο σε περιοχή που συνορεύει με τόπο παραγωγής της DaimlerChrysler.
(4) Η ΙPW επένδυσε 6,6 εκατ. γερμανικά μάρκα (DEM) στην κατασκευή βιομηχανικών χώρων στην εν λόγω περιοχή, που στη συνέχεια μισθώθηκαν σε προμηθευτές της DaimlerChrysler-Zulieferfirmen (MAGNA Seating Systems GmbH, Grammer AG und Fritzmeier Composite). Η ομοσπονδιακή κυβέρνηση δήλωσε ότι οι προμηθευτές που εγκαταστάθηκαν στο βιομηχανικό πάρκο δεν ζήτησαν επενδυτικές ενισχύσεις.
(5) Με βάση τις πληροφορίες της Γερμανίας, το μίσθωμα στο βιομηχανικό πάρκο για χώρους αποθήκευσης και παραγωγής ανέρχεται σε 9 DEM/m2 και για χώρους γραφείων σε 12 DEM/m2.
III. ΛΟΓΟΙ ΓΙΑ ΤΟΥΣ ΟΠΟΙΟΥΣ ΚΙΝΗΘΗΚΕ Η ΔΙΑΔΙΚΑΣΙΑ ΕΡΕΥΝΑΣ
(6) Η Επιτροπή αμφιβάλλει εάν η σύμβαση μίσθωσης μεταξύ της ΙPW και των προμηθευτών είναι σύμφωνη με τις εμπορικές συνήθειες. Δεδομένου ότι η διοικητική περιφέρεια Germersheim κατέχει πλειοψηφική συμμετοχή στην ΙPW, η Επιτροπή έχει την υπόνοια ότι προσφέρθηκαν στους προμηθευτές προτιμησιακοί όροι, δεδομένου ότι ο δημόσιος μέτοχος της ΙPW έχει συμφέρον να εγκατασταθούν επιχειρήσεις στην περιοχή. Επιπλέον, η Επιτροπή έχει την υπόνοια ότι ο κύριος στόχος του σχεδίου ΙPW είναι να εξασφαλιστεί η εγκατάσταση των προμηθευτών της DaimlerChrysler στο βιομηχανικό πάρκο.
(7) Λόγω της έλλειψης συγκεκριμένων πληροφοριών, η Επιτροπή δεν μπόρεσε να ελέγξει εάν το μίσθωμα που προκαταβάλλουν οι προμηθευτές αντιστοιχεί σε αυτό που ζητείται σε ανάλογες περιπτώσεις, όπως ισχυρίζονται οι γερμανικές αρχές. Επιπλέον, δεν υποβλήθηκαν στην Επιτροπή επαρκή στοιχεία που να αποδεικνύουν ότι οι μέτοχοι της ΙPW θα αποκομίσουν κέρδος από το σχέδιο. Η Επιτροπή, ως εκ τούτου, θεωρεί πιθανό ότι το σχέδιο έχει τον χαρακτήρα κρατικής ενίσχυσης με τη μορφή μισθώματος υπό προτιμησιακούς όρους και ότι ενδέχεται να μην συμβιβάζεται με την κοινή αγορά.
IV. ΠΑΡΑΤΗΡΗΣΕΙΣ ΤΗΣ ΟΜΟΣΠΟΝΔΙΑΚΗΣ ΔΗΜΟΚΡΑΤΙΑΣ ΤΗΣ ΓΕΡΜΑΝΙΑΣ
(8) Σύμφωνα με τους ισχυρισμούς της Γερμανίας, τα μισθώματα στο βιομηχανικό πάρκο κυμαίνονται στο σύνηθες εμπορικό πλαίσιο. Για την τεκμηρίωση του ισχυρισμού αυτού η Γερμανία υπέβαλε διάφορα έγγραφα:
(9) Δύο κτηματομεσίτες βεβαιώνουν ότι στις ανάλογες βιομηχανικές ζώνες της περιοχής η τιμή μίσθωσης του τετραγωνικού μέτρου για χώρους αποθήκευσης και παραγωγής κυμαίνεται μεταξύ 5 - 7,5 DEM (2,56 - 3,83 ευρώ) και μεταξύ 7,5 - 9,5 DEM (3,83 - 4,86 ευρώ) για τους χώρους γραφείων. Μια έρευνα του τοπικού φορέα οικονομικής προώθησης (Wirtschaftsförderung Südpfalz des Landkreises Germersheim), σχετικά με τους όρους μίσθωσης των ακινήτων για βιομηχανική χρήση, καταδεικνύει ότι η τιμή του τετραγωνικού μέτρου για τους χώρους γραφείων ανέρχεται το ανώτερο σε 12 DEM (6,14 ευρώ) και για τους χώρους αποθήκευσης το ανώτερο σε 10 DEM (5,11 ευρώ). Στις αγγελίες τοπικής εφημερίδας όσον αφορά τα ακίνητα το μίσθωμα που ζητείται για τους χώρους αποθήκευσης είναι κάτω των 5 DEM/m2 (2,56 ευρώ/m2) και για τους χώρους γραφείων κάτω των 10 DEM/m2 (5,11 ευρώ/m2).
(10) Από επιστολή προς επιχείρηση που εγκαταστάθηκε στο βιομηχανικό πάρκο (Grammar Wörth GmbH) προκύπτει ότι η εν λόγω επιχείρηση πλήρωνε στον προηγούμενο τόπο εγκατάστασής της μίσθωμα 7 DEM/m2, κατά συνέπεια χαμηλότερο από αυτό που πληρώνει στο βιομηχανικό πάρκο. Η DaimlerChrysler AG δήλωσε ότι το μίσθωμα που η ίδια καταβάλλει για βιομηχανικούς χώρους στον τόπο παραγωγής της που συνορεύει με το βιομηχανικό πάρκο είναι 8,83 DEM/m2 (4,51 ευρώ/m2).
(11) Σύμφωνα με τη Γερμανία, τα έγγραφα αποδεικνύουν ότι τα μισθώματα στο βιομηχανικό πάρκο Wörth σε σύγκριση με ανάλογους τόπους στην περιοχή είναι στο ανώτερο επίπεδο. Ως εκ τούτου, πρέπει να αποκλειστεί το ενδεχόμενο ευνοϊκής μεταχείρισης των επιχειρήσεων που εγκαθίστανται στο βιομηχανικό πάρκο μέσω της προσφοράς μισθωμάτων κάτω του επιπέδου της αγοράς. Επιπλέον, η Γερμανία υπέβαλε τις προβλέψεις κέρδους που περιλαμβάνονται στο επιχειρηματικό πρόγραμμα καθώς και αντίγραφο της εταιρικής σύμβασης.
V. ΠΑΡΑΤΗΡΗΣΕΙΣ ΤΡΙΤΩΝ
(12) Το Ηνωμένο Βασίλειο υπέβαλε παρατηρήσεις εξ ονόματος του οργανισμού βιομηχανικής ανάπτυξης (Industrial Development Board) της Βόρειας Ιρλανδίας, στις οποίες επισημαίνεται ότι τα μισθώματα στο Wörth σε σύγκριση με τις τιμές για βιομηχανικούς χώρους στη Βόρεια Ιρλανδία κυμαίνονται εμφανώς σε πολύ χαμηλό επίπεδο.
(13) Σε απάντησή της στις αντιρρήσεις του Ηνωμένου Βασιλείου η Γερμανία επισήμανε ότι οι αριθμοί που αναφέρονται για τη Βόρεια Ιρλανδία αφορούν κατά πάσα πιθανότητα ετήσια μισθώματα, ενώ οι αριθμοί που δηλώθηκαν στην Επιτροπή αφορούν τα μισθώματα για ένα μήνα.
(14) Σε επιστολή της 11ης Φεβρουαρίου 2002 το Ηνωμένο Βασίλειο απέσυρε τις παρατηρήσεις του, δεδομένου ότι αυτές είχαν βασιστεί σε παρερμηνεία των πληροφοριών. Αφού διασαφηνίστηκαν τα πραγματικά περιστατικά, η Επιτροπή θεώρησε ότι δεν υπάρχει πλέον λόγος να θεωρήσει ότι τα μισθώματα στο βιομηχανικό πάρκο Wörth σε σύγκριση με τις τιμές σε ανάλογες περιπτώσεις στη Βόρεια Ιρλανδία νοθεύουν τον ανταγωνισμό.
VI. ΝΟΜΙΚΗ ΕΚΤΙΜΗΣΗ ΤΟΥ ΜΕΤΡΟΥ
(15) Το γήπεδο του βιομηχανικού πάρκου μισθώθηκε από εταιρεία που ανήκει στο δημόσιο, και κατά συνέπεια, πρόκειται για δημόσιο επενδυτή. Προκειμένου να διαπιστώσει εάν οι όροι υπό τους οποίους οι χώροι για βιομηχανική χρήση στο βιομηχανικό πάρκο Wörth προσφέρθηκαν για μίσθωση στους προμηθευτές, περιέχουν στοιχείο κρατικής ενίσχυσης κατά την έννοια του άρθρου 87 παράγραφος 1 της συνθήκης ΕΚ, η Επιτροπή εξέτασε εάν τα μισθώματα εφαρμόστηκαν αδιακρίτως, αντιστοιχούν στις τιμές αγοράς και αποφέρουν κέρδος στους επενδυτές.
(16) Κατά γενικό κανόνα, κάθε ενδιαφερόμενη επιχείρηση μπορεί να εγκατασταθεί στο βιομηχανικό πάρκο. Αυτό ισχυρίστηκαν οι γερμανικές αρχές.
(17) Η Επιτροπή συνέκρινε τα μισθώματα που καταβάλλουν οι επιχειρήσεις στο βιομηχανικό πάρκο Wörth με τα συνήθη μισθώματα για ανάλογους χώρους δραστηριοτήτων στην περιοχή. Τα μισθώματα για ανάλογους χώρους αποθήκευσης και παραγωγής στην περιοχή κυμαίνονται μεταξύ των 5 DEM/m2 (2,56 ευρώ/m2) και 10 DEM/m2 (5,11 ευρώ/m2) και για τους χώρους γραφείων μεταξύ 7,50 DEM/m2 (3,83 ευρώ/m2) και 12 DEM/m2 (6,14 ευρώ/m2).
(18) Κατά συνέπεια, η Επιτροπή κρίνει ότι τα επιβαλλόμενα μισθώματα στο βιομηχανικό πάρκο Wörth ύψους 9 DEM/m2 (4,6 ευρώ/m2) για χώρους παραγωγής και 12 DEM/m2 (6,14 ευρώ/m2) για χώρους γραφείων μπορούν να θεωρηθούν ως οι συνήθεις τιμές για τα εμπορικά δεδομένα, που αντιστοιχούν στις τιμές για ανάλογους χώρους δραστηριοτήτων στην περιοχή. Επιπλέον, από το επιχειρηματικό πρόγραμμα που υπέβαλαν οι γερμανικές αρχές, η Επιτροπή συμπεραίνει ότι το σχέδιο θα αποφέρει θετικό καθαρό κέρδος για την ΙPW και τους μετόχους της.
VII. ΣΥΜΠΕΡΑΣΜΑ
(19) Η Επιτροπή διαπιστώνει ότι οι προαναφερθέντες όροι μίσθωσης είναι οι εμπορικά συνήθεις και ως εκ τούτου δεν περιέχουν στοιχείο κρατικής ενίσχυσης κατά την έννοια του άρθρου 87 παράγραφος 1 της συνθήκης ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι όροι μίσθωσης στο βιομηχανικό πάρκο Wörth ανταποκρίνονται στις "εμπορικές συνήθειες" και ως εκ τούτου δεν περιέχουν στοιχείο κρατικής ενίσχυσης κατά την έννοια του άρθρου 87 παράγραφος 1 της συνθήκης ΕΚ.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 24 Απριλίου 2002.

Labels: 0
18
19
4